b'\n_START_ARTICLE_\nS/S Bengtsk\xc3\xa4r\n_START_SECTION_\nValmistus\n_START_PARAGRAPH_\nAlus valmistettiin vuonna 1875 Eriksbergin telakalla G\xc3\xb6teborgissa Helsingfors-Sk\xc3\xa4rg\xc3\xa5rds Trafik Ab:lle, joka sijoitti aluksen Helsingin l\xc3\xa4nsisaariston liikenteeseen nimell\xc3\xa4 Adlercreutz.\n_START_SECTION_\nPalvelus\n_START_PARAGRAPH_\nAdlercreutz kuljetti Helsingin l\xc3\xa4nsisaaristossa rahtia ja matkustajia, kunnes se myytiin 1. joulukuuta 1890 Turkuun \xc3\x85S\xc3\x85A:lle. Uudelta omistajaltaan se sai nimen Pargas. Alukselle tehtiin seuraavana vuonna muutost\xc3\xb6it\xc3\xa4 ennen kuin se laitettiin Turun ja Kemi\xc3\xb6n Taalintehtaan L\xc3\xa5ngvikenin reitille. Vuonna 1892 aluksen reittin\xc3\xa4 oli my\xc3\xb6s Turusta Paraisten Lofsdalin kautta Nauvon Prostvikiin._NEWLINE_Alus myytiin vuonna 1906 Luotsilaitokselle Hankoon Bengtsk\xc3\xa4rin majakkaty\xc3\xb6maalle, jolloin se sai nimen Bengtsk\xc3\xa4r. Se oli yhteysaluksena majakkaty\xc3\xb6maan ja Hangon v\xc3\xa4lill\xc3\xa4. Majakkaty\xc3\xb6maan valmistuttua seuraavana vuonna alus siirrettiin Helsingiss\xc3\xa4 telakalle, ja se myytiin kauppias Arthur Leschille. Aluksen palattua telakalta uusi omistaja laittoi sen reitille Hangosta Bromarvin kautta Saloon._NEWLINE_Alukselle tuli 2. marraskuuta 1907 Tenholasta 35 matkustajaa matkalle Hankoon. Pime\xc3\xa4ss\xc3\xa4 sumun haitatessa n\xc3\xa4kyvyytt\xc3\xa4 alus ajautui pois reitilt\xc3\xa4, ja se t\xc3\xb6rm\xc3\xa4si vedenalaiseen kariin. Paniikkiin joutuneiden matkustajien rynn\xc3\xa4tty\xc3\xa4 pelastusveneisiin toinen niist\xc3\xa4 kaatui ja sen matkustajat joutuivat veteen. Veteen joutuneista onnistuttiin pelastamaan toiseen veneeseen muut paitsi yht\xc3\xa4 miest\xc3\xa4 lapsineen ja vanhempaa naishenkil\xc3\xb6\xc3\xa4._NEWLINE_Alus romutettiin vuonna 1910 uppoamispaikalla.'